TASCO ไตรมาส 3 รายได้ลด-ต้นทุนพุ่ง ฉุดกำไรทรุด 79% เหลือ 378 ลบ.
TASCO กำไรไตรมาส 3/64 ลดฮวบ 79% เหลือ 378.44 ลบ. จากปีก่อนกำไร 1.86 พันลบ. เหตุรายได้ขายลดลง-ต้นทุนพุ่งหลังราคาน้ำมันดิบปรับตัวขึ้นสูง ส่วนงวด 9 เดือน มีกำไร 1.66 พันลบ. ลดลง 40% จากปีก่อนกำไร 2.79 พันลบ.   
TASCO กำไรไตรมาส 3/64 ลดฮวบ 79% เหลือ 378.44 ลบ. เหตุรายได้ขายลดลง-ต้นทุนพุ่งหลังราคาน้ำมันดิบปรับตัวขึ้นสูง ส่วนงวด 9 เดือนกำไรลด 40%
10 พ.ย. 2564

บริษัท ทิปโก้แอสฟัลท์ จำกัด (มหาชน) หรือ TASCO รายงานผลการดำเนินงานไตรมาส 3/2564 สิ้นสุดวันที่ 30 ก.ย.2564 ดังนี้

โดยผลการดำเนินงานงวดไตรมาสดังกล่าวมีกำไรสุทธิจำนวน 378.44 ล้านบาท หรือลดลงร้อยละ 79.7 เมื่อเปรียบเทียบกับกำไรสุทธิจำนวน 1,862 ล้านบาท ในช่วงเวลาเดียวกันในปี 2563 โดยมีรายละเอียดผลการดำเนินงานประจำไตรมาส 3/2564 ดังนี้
เนื่องจากบริษัทมีรายได้จากการขายและบริการจำนวน 6,187 ล้านบาท ลดลงร้อยละ 27.9 โดยมีสาเหตุหลักมาจากยอดขายยางมะตอยที่ลดลง ซึ่งมาจากการปรับใช้กลยุทธ์การเลือกตลาดขายสำหรับตลาดต่างประเทศ รวมถึงผลกระทบระยะยาวจากสถานการณ์การแพร่ระบาดโควิด-19 ในทางกลับกัน ราคาขายผลิตภัณฑ์ยางมะตอยปรับตัวสูงขึ้นในไตรมาสนี้ซึ่งเป็นผลจากราคาน้ำมันดิบในตลาดโลกที่ปรับตัวเพิ่มสูงขึ้น
อีกทั้ง ต้นทุนการขายและบริการมีจำนวน 5,182 ล้านบาท หรือคิดเป็นร้อยละ 83.7 ของรายได้จากการขายและบริการ ซึ่งอัตรากำไรขั้นต้นที่ลดลงในไตรมาสนี้เกิดจากต้นทุนขายและบริการปรับตัวสูงขึ้น ซึ่งเป็นผลมาจากราคาน้ำมันดิบในตลาดโลกที่ปรับตัวสูงขึ้นอย่างต่อเนื่อง และยังส่งผลกระทบต่อบริษัทฯ ทำการบันทึกขาดทุนจากการป้องกันความเสี่ยงจากการประกันราคาสินค้าจำนวน 204 ล้านบาทในไตรมาสปัจจุบัน
ทั้งนี้ บริษัทได้ขาดทุนจากอัตราแลกเปลี่ยนจำนวน 22 ล้านบาท เมื่อเปรียบเทียบกับกำไรจากอัตราแลกเปลี่ยนจำนวน 102 ล้านบาทในไตรมาสเดียวกันของปี 2563 เป็นผลมาจากการที่สกุลเงินบาทอ่อนค่าลงเมื่อเปรียบเทียบกับสกุลเงินสหรัฐฯในไตรมาสนี้
รวมไปถึงกระแสเงินสดจากการดำเนินงานของกลุ่มบริษัทฯ จำนวน 883 ล้านบาทเมื่อเทียบกับกระแสเงินสดจากการดำเนินงานของกลุ่มบริษัทฯ ในไตรมาสเดียวกันของปี 2563 จำนวน 2,358 ล้านบาท เป็นผลจากกำไรสุทธิลดลง
นอกจากนี้ อัตราส่วนหนี้ต่อส่วนของผู้ถือหุ้นรวมของกลุ่มบริษัทฯ อยู่ที่ 0.69 ปรับตัวสูงขึ้นเล็กน้อย เมื่อเปรียบเทียบจากปีก่อนอยู่ที่ 0.60 เป็นผลมาจากการเพิ่มขึ้นของเงินทุนหมุนเวียนเพื่อจัดซื้อน้ำมันดิบ